Tier glo in kop geskiet ná veiligheidswag aangeval is | Maroela Media
Tier glo in kop geskiet ná veiligheidswag aangeval is
Een van die tiere wat verdoof is. Foto: Rosa Fernandes
'n Video en meer foto's volg onderaan die berig.
'n Tier by Jugomaro Predator Park, die huis van die alombekende tier, Panjo, is Woensdagoggend glo in die kop geskiet nadat hy glo 'n veiligheidswag aangeval het wat op die wildreservaat was om die diere, glo sonder hul eienaar se wete, na 'n beweerde nuwe eienaar te skuif nadat die reservaat onder likwidasie geplaas is.
Jugomaro, geleë tussen Groblersdal en Marble Hall in Limpopo, is al die afgelope tyd in finansiële knyp ná verskeie onvoorsiene omstandighede. Die park huisves onder meer 21 roofdiere wat strek van leeus en tiere tot luiperds.
Absa het in Oktober verlede jaar aansoek gedoen vir 'n likwidasiebevel en dié veilige hawe vir roofdiere sukkel sedertdien om kop bo water te hou en het tevergeefs probeer om genoegsame fondse in te samel om likwidasie te voorkom.
Justin Fernandes het Woensdag aan Maroela Media gesê hy was die oggend op pad na 'n radiostasie in Gauteng om oor die lot van die park te praat, toe sy erg ontstelde ma, Rosa, hom bel om te sê die balju by die reservaat opgedaag om op die katte beslag te lê, aangesien hulle glo aan 'n nuwe eienaar verkoop is.
"Ons is uit die veld geslaan. Nadat ons onder likwidasie geplaas is, het ons die saak na die hooggeregshof geneem om dit daar te beveg. Die saak is nog onbeslis en nou tree die balju reeds op," het 'n duidelik emosionele Fernandes gesê. Die balju het glo papierwerk aan sy ma gewys voor hulle begin het om van die katte te verdoof en in voertuie te laai.
Fernandes het gesê wat vir hom die ergste is, is dat een van die tiere in die geharwar losgekom en 'n veiligheidswag van die balju aangeval het. Die tier is glo kort daarna deur iemand met 'n vuurwapen in die kop geskiet.
Hy het gesê die katte is vir hulle soos familie en hy was baie ontsteld toe hy hoor een van sy tiere is geskiet en dat die res van die katte verdoof is en in voertuie gelaai word. Hy het 'n emosionele boodskap op sosiale media versprei en 'n beroep op mense gedoen om na die plaas te gaan en die paaie te versper.
Hy was nog op pad terug van Gauteng na die plaas toe Maroela Media met hom gepraat het.
Kol. Ronel Otto, provinsiale polisiewoordvoerder, het aan Maroela Media bevestig dat lede van die Limpopo-polisie op die toneel was, maar net om met die hofbevel by te staan. "Gerugte dat polisiebeamptes die tier geskiet het, is onwaar. Dit wil voorkom of ander veiligheidswagte glo op die dier geskiet het," het sy gesê.
Maroela Media het ook navraag by die likwidateurs gedoen en wag vir terugvoer.
Die toestand van die veiligheidswag is nie in die stadium bekend nie.
Fernandes het gesê hy weet ook nie wat die toestand van die tier is nie, maar kon wel sê dat dit nie sy geliefde Panjo is nie.
Panjo het in Julie 2010 groot opspraak gemaak nadat dié Bengaalse tier, 'n geliefde troeteldier van Fernandes, uit sy eienaar se bakkie ontsnap het. Hy was vir twee dae lank op vrye voet tussen Bronkhorstspruit en Groblersdal en is na 'n reuse-soektog met sy dankbare eienaar herenig.
Hier volg die video wat Fernandes gedeel het…
Hier is van die gelukkige tye wat Fernandes saam met sy katte spandeer het…
foto's Jugomaro Predator Park Limpopo tiere video
'Ek is hier vir 'n rede' sê Caleb ná haai sy been afskeur
Ligte vliegtuig stort neer in Oos-Londen
Dis so hartseer dat iemand wat so lief is vir sy diere deur hierdie trauma moet gaan en dat en van die diere beseer is deur mense wat nie 'n hel omgee wat van hulle gaan word nie. 'n dier is nie iets wat jy soos 'n kar of 'n huis verkoop nie, hulle het gevoelens en is baie lief vir hulle eienaar wat hulle met liefde versorg het deur die tyd heen. Mag die Hemelse Vader hierdie mense help om hulle diere en eiendom te kan behou.
Ag shame man, ek kry hom so jammer, hy is duidelik lief vir die diere, soos ons almal maar is.
Dis altyd kinders of diere wat moet ly, dit maak my so hartseer.
Die een oomblik loop die tier nog lekker rond net om die volgende oomblik in die gesig geskiet te word! Natuurlik gaan die tiere bedreig voel, dink die ouens nou hulle gaan hoenders oplaai?!
Daar moes beter voorsorg getref gewees het!!!!
Wilde diere hoort in die wild. Hoekom mense altyd als wil ophok en "besit" slaan my dronk. Dit kos 'n fortuin om so-iets te bedryf en kyk nou wie trek alweer aan die korste ent! Ja, ja die ou is lief vir diere en blablabla – ek ook, maar ek sal nie so plek kan onderhou nie – dit kos duurder en duurder soos wat alles net duurder word en dis iets waaraan mens vooraf moet DINK. Mens moet soms nie emsoioneel maar rasioneel dink voor jy enigiets soos die wil begin. Ek koes al klaar vir die klippe….
So jammer vir die Fernandes gesin en al die diere. Ongelukkig is dit tipies ABSA!!!! Plaas hulle eerder probeer help maar nee, hoekom sal hulle dit wil doen. Nou wonder hulle hoekom hulle so baie kliente verloor. Sies ABSA skaam julle!! Regte ANC bank!!
Justin en Fernandes gesin….Ons almal glo en vertou dat alles sal uitwerk vir julle. Ek persoonlik weet hoe lief julle al daai pragtige diere het en hoe goed jul na die diere kyk. Have Faith….!